als_Latn dik_Latn sag_Latn
Hiqet barrikada, i hapet rruga normalitetit
Në mëngjesin e sotëm ka filluar heqja e barrikadës mbi lumin Ibër. Heqja e saj po bëhet nga dy ekskavatorë që kanë ardhur nga Veriu.
Politiko
E Mërkurë, 18 Qershor 2014 | 02:00
0 Komente.
Heqja e barrikades ka filluar në orën 02:00 të mëngjesit të së mërkurës.
Sipas ekipit të KosovaPress’it, i cili është në vendin e ngjarjes, gjithçka ka filluar mirë.
Nuk shihen qytetarë serbë, puna po bëhet nga një kompani serbe, si dhe po tentohet që e tërë kjo të kryhet shpejt dhe pa zhurmë.
Deri në këto momente kanë arritur të heqin zhavorrin, megjithatë mbeten për t’u hequr edhe disa pjesë të mëdha të betonit, të cilat u patën vendosur aty.
Në vendin e ngjarjes kanë dalë Policia e Kosovës, pjesëtarë të karabinierëve italianë dhe një përfaqësues i Komunës së Mitrovicës.
Rreth orës 02.30 te ura mbi lumin Ibër ka ardhur edhe Kryetari i Mitrovicës, Agim Bahtiri, i cili ka falënderuar gjithë qytetarët e Mitrovicës për maturinë që kanë treguar gjatë kësaj kohe, duke thënë se me heqjen e kësaj barrikade po përmbush edhe një premtim të tij.
===============================================
Gjatë pasdites së djeshme janë parë lëvizje të shumta të njerëzve me uniforma pranë urës mbi lumin Ibër në Mitrovicë. Kontejnerët që shërbenin për rojat e urës janë vendosur në kamionë dhe janë larguar nga KFOR-i.
Gjithashtu është parë edhe një përqendrim i madh i trupave të KFOR-it, EULEX-it dhe pjesëtarëve të Policisë së Kosovës në zonën afër urës. Sipas burimeve të Kosovapress’it, në orët në vijim do të hiqet edhe barrikada.
Të gjitha këto veprime, në bazë të burimeve brenda policisë, po bëhen në bashkëpunim edhe me pjesëtarët e të ashtuquajturës Mbrojtje Civile Serbe, të cilët ishin të pranishëm kur po hiqeshin kontejnerët.
Sipas tyre, ky ishte momenti më i përshtatshëm për të hequr barrikadën. Zgjedhjet parlamentare kanë përfunduar dhe partitë serbe nuk kanë më kosto elektorale, prandaj tashmë janë të gatshme t’i jetësojnë pikat e marrëveshjes së prillit të vitit të kaluar.
Sikurse që është raportuar dje paradite, Kryeministri Thaçi ka pasur takime të ndara me Ambasadoren e Shteteve të Bashkuara të Amerikës në Kosovë, Tracey Ann Jacobson, Ambasadorin e Mbretërisë së Bashkuar, Ian Cliff, dhe atë të Gjermanisë, Peter Blomeyer.
Çështja e heqjes së barrikadës ka qenë tema qendrore e bisedimit në këto takime dhe vendimi është marrë në koordinim me të gjitha palët e përfshira në këtë problem shumëvjeçar.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn als_Latn als_Latn als_Latn als_Latn als_Latn